Preşedintele dă de înţeles că se opune solicitărilor de modificare a Constituţiei pentru interzicerea căsătoriilor gay. Întrebat cum răspunde unor apeluri care îi cer să se pronunţe în favoarea valorilor creştine şi a familiei tradiţionale, Klaus Iohannis a amintit că, personal, face parte din două minorităţi. Una etnică şi una religioasă. A folosit acest argument pentru a recomanda toleranţă faţă de orice minoritate. Şeful statului a spus şi că fanatismul religios este periculos.

Klaus Iohannis, preşedintele României: „În acest context cred că este important să reiterez un lucru în care cred. Eu aparţin, provin dintr-o minoritate, dintr-o minoritate etnică şi dintr-o minoritate religioasă. Eu cred că trebuie să revenim la ceea ce se numeşte toleranţă şi acceptarea celuilalt. Acceptarea celuilalt cu bune şi rele. Nu suntem toţi la fel. Nu toate grupurile etnice şi toate grupurile religioase sunt la fel. Este greşit să dăm ascultare sau să mergem pe calea fanatismului religios şi a solicitărilor ultimative. Eu nu cred în ele şi nu le sprijin. Eu sunt adeptul tolertanţei, încrederii şi deschiderii spre celălalt.”